Sidste år brugte festivalen cirka otte millioner kroner på oprydningsarbejde.

Miljøet løb med det helt store fokus ved årets folketingsvalg, og de danske unge er nogle af de mest klimabevidste i Europa.

Men noget tyder på, at de klimagrønne tanker går fløjten, når de flaskegrønne øl hældes indenbords.

Årets Roskilde Festival er nu efter otte dage overstået, og festivalgængernes masseflugt har søndag efterladt den store festivalplads dækket af kollapsede telte, knækkede campingstole, dåseøl og dåsemad.

På trods af flere indsatser fra festivalens side for at nedbringe mængden af affald, er der hvert af de seneste tre år blevet indsamlet mere end 2000 ton forladt skidt og skrald.

- Det er et gigantisk arbejde at få indsamlet og sorteret det, der er tilbage, siger divisionschef for Roskilde Festival, Henrik Bondo Nielsen.

Dit udstyr går ikke til hjemløse

Størstedelen af affaldet køres direkte til forbrændingen.

Før skidtet når forbrændingen, skal det dog indsamles, og søndag tages der altså hul på den store oprydning.

12.000 frivillige er i år tilknyttet affaldsindsatsen, hvor telte, stole og andre efterladenskaber fra de over 100.000 gæster skal skaffes af vejen.

Det efterladte campingudstyr bliver nemlig hverken indsamlet af godgørende organisationer eller givet til danske hjemløse, som nogen ellers tror, forklarer Henrik Bondo Nielsen.

- Det er en myte, som er svær at få aflivet. Alt, der efterlades på campingpladsen, er affald, lyder det.

Oplysning om netop dét er en af Roskilde Festivals grønne initiativer.

Sammen med blandt andet såkaldte "bæredygtige campingkvarterer", mindre engangsplastik og nye genbrugs- og indleveringssystemer, skal det sende festivalen i en mere miljøbevidst retning.

Oprydning koster otte millioner

Alligevel blev der ifølge Politiken sidste år genanvendt mindre affald end i både 2017 og 2016.

Det er dog ifølge divisionschefen en udvikling, der er forbundet med stor usikkerhed. Blandt andet regn kan have påvirket tyngden af affaldet og spillet negativt ind på statistikkerne.

Men én ting står dog klart - der er plads til forbedring.

- Vi kan stensikkert blive bedre til at få mere genanvendt end det, vi gør i dag. Men det er svært, når man skal stå med de mængder her og få noget godt ud af det, siger Henrik Bondo Nielsen:

Allerede tirsdag 2. juli flød det med affald på campingpladsen på Roskilde Festival. Foto: Mads Claus Rasmussen / Ritzau Scanpix

På trods af en den massive frivillige indsats er det dog ikke en billig affære at rydde op efter otte dages musik, druk og dans.

Sidste år brugte festivalen cirka otte millioner kroner på oprydningsarbejde.